Frédéric Chopin internasjonale pianokonkurranse

Frédéric Chopin internasjonale pianokonkurranse  (polsk Międzynarodowy Konkurs Pianistyczny im. Fryderyka Chopina) er en av verdens eldste og mest prestisjefulle musikkonkurranser, holdt hvert femte år i Warszawa siden 1927. Den er verdens eldste monografiske pianokonkurranse, og har prisbelønnet noen av de fremste tolkere av Chopins musikk og pianomusikken i det hele tatt.
Konkurransen ble grunnlagt av pianisten, komponisten og professoren Jerzy Żurawlew, til minne om Polens største romantiske komponist – Frédéric Chopin. Seleksjonen er delt i flere etapper (fra 1970 i fire), og varer vanligvis opp til en måned, på grunn av det store antallet kandidater. Under hver av etappene fremføres stykker av Chopin valgt fra en tidligere spesifisert samling av hans verker, som er forskjellig fra etappe til etappe. Dette repertoaret kan variere noe fra edisjon til edisjon, men er alltid lagt opp slik at kandidaten må vise sine ferdigheter innen de fleste av Chopins forskjellige musikkgenrer. I de tre første etappene fremfører pianistene blant annet nokturner, etyder, ballader, scherzoer, poloneser, valser, masurkaer og sonater, mens finalen utgjøres av en orkesterkomposisjon og en valgfri konsert (en av Chopins to pianokonserter). 

Vurderingen gjøres av en jury bestående av fremragende utøvere og pedagoger, både polske og utenlandske. Det gis hovedpriser (1. – 6. pris) samt en rekke spesialpriser – for den beste fremførelse av masurka (sponset av Den polske radio), beste tolking av polonese (sponset av Frédéric Chopin-selskapet i Warszawa) og beste fremføring av konsert (sponset av Nasjonalfilharmonien i Warszawa). Ved siden av reglementsprisene som tilkjennes av juryen, finnes også en tradisjon for å gi priser utenom reglementet, sponset av privatpersoner eller polske og utenlandske institusjoner.
Konkurransen er en av få monografiske pianokonkurranser i verden, og har uten unntak vært tilegnet musikken til én komponist. Den ble inaugurert i 1927 i salen til Filharmonien i Warszawa, og ble holdt hvert femte år (1932 og 1937) frem til utbruddet av andre verdenskrig, som umuliggjorde organiseringen av konkurransen i 1942. Den fjerde konkurransen ble holdt i 1949, skjønt i en annen bygning, da filharmonien hadde blitt bombet til ruiner under krigen. Den neste konkurransen ble så holdt etter seks år i 1955. Grunnen til at man brøt med tradisjonen for de femårige edisjonene skyldtes gjenoppbygningen av filharmonibygningen, som snart kom til å bli opphøyd til nasjonalfilharmoni. Fra 1955 er konkurransen blitt holdt uavbrutt hvert femte år i den gjenoppbygde Nasjonalfilharmonien i Warszawa.


== Vinnere ==
1927 –  Lev Oborin
1932 –  Alexander Uninsky
1937 –  Jakov Zak
1949 –  Bella Davidovitsj /  Halina Czerny-Stefańska (delt 1. pris)
1955 –  Adam Harasiewicz
1960 –  Maurizio Pollini
1965 –  Martha Argerich
1970 –  Garrick Ohlsson
1975 –  Krystian Zimerman
1980 –  Đặng Thái Sơn
1985 –  Stanislav Bunin
1990 –  Kevin Kenner (vant med 2. pris siden ingen 1. pris ble tildelt)
1995 –  Philippe Giusiano /  Aleksej Sultanov (vant med delt 2. pris siden ingen 1. pris ble tildelt)
2000 –  Yundi Li
2005 –  Rafał Blechacz
2010 –  Yulianna Avdeeva
2015 –  Seong-jin Cho


== Eksterne lenker ==
Offisiell hjemmeside for konkurransen